Sypače budú rozdelené do stredísk Regionálnej správy a údržby ciest v Nitre, Topoľčanoch, Nových Zámkoch, Komárne a Leviciach. Nitriansky kraj už vyhlásil v Úradnom vestníku Európskej únie príslušnú verejnú súťaž na dodanie sypačov do konca marca 2009.
Podľa hodnotiacich kritérií má rozhodovať ekonomicky najvýhodnejšia ponuka, pričom cena má váhu 60 %, efektívnosť prevádzkových nákladov a hmotnosť nadstavby po 20 %. Lehota na prijímanie žiadostí o súťažné podklady je 4. júla, na predkladanie ponúk 16. júla a na otváranie obálok s ponukami 17. júla 2008. Záujemcovia musia predložiť kladné vyjadrenie banky o schopnosti plniť si svoje finančné záväzky za posledné tri roky, alebo prísľub banky o poskytnutí úveru vo výške 66 mil. Sk. Okrem toho mali v rokoch 2005 až 2007 dosiahnuť obrat najmenej 120 mil. Sk.